Bybanen som festbrems

DEBATT: Bybanen må vike for byrommene i Bergen. Banen må legges i fjellet.

Publisert Publisert 14. juni 2013

KAOS: Vi kan ikke bygge en bane som må stoppe hver gang byen har fest, eller som gjør at det ikke blir tillat å bruke byen til fest fordi bygulvet skal brukes som trasé. Foto: Odd E Nerbø

Debattinnlegg

Bertram D. Brochmann

Denne artikkelen er over syv år gammel

En viktig målsetting med en Bybane i Bergensdalen, er at den skal gå kontinuerlig mellom nordre bydel (Åsane) og søndre bydel (Fana). En slik bane vil bli som byens hjerte og gå regelmessig dag og natt.

Festligheter

Da kan det ikke være riktig å bygge en bane på en slik måte at ”hjertet” må stoppe hver gang byen har fest, eller at det ikke blir tillat å bruke byen til fest fordi Bybanen skal bruke bygulvet som trasé.

Les også Kjettersk om bybanetrasé

Begrenser

Vi må ta vare på historiske og smale byrommene på Bryggen, med Vetterlidsalmenning, på Toget og mot Torgallmenningen, slik at plassene er åpne og fleksible til byromsbruk i fremtiden. En bane gjennom disse smale byrommene vil vi binde og begrense bruken for all tid.

Hindringer

Under bygging av en skinnegående bane gjennom sentrum, Torget, Bryggen og Sjøgaten, må all grunn under traseen endevendes med nye ledninger og rør i bakken, sammen arkeologiske utgravinger. Alt må fornyes med mange uforutsatte hindringer som tar tid.

Køer

Hvor skal dagens trafikk gå i en slik byggeperiode når Sjøgaten eller Torget blir stengt for trafikk, når Fløyfjellstunnelen (og Nygårdstangen) allerede er sprengt og når vi ikke har omkjøringsveier mot nord som vi hadde under bygging mot sør? Byen mot nord vil stoppe opp med full kaos og uendelige køer. Trafikksituasjonen vil ikke bli noe bedre med ”blandet trafikk” i Sjøgaten og på Torget. Det vil gi mindre kapasitet enn i dag og med tilsvarende køer mot nord og i Fløyfjellstunnelen.

Les også Bybanen vinner slaget om Bryggen

For å få ”flyt" i trafikken i Sjøgaten er det planlagt at trafikken i Nye Sandviksvei og Øvregaten skal dobles. Nye Sandviksvei er en del av et stort regulert boligområdet med oppholdsrom ut mot veien. De burde heller fått redusert trafikk. Forslaget er dårlig planlagt og må oppfattes som en dårlig spøk.

Bakgrunnskulisse

Det argumenteres kraftig for hvor viktig det er at Bybanen blir synlig i dagen. Den skal vises frem som et smykke foran den historiske Bryggen som på denne måten blir en bakgrunnskulisse for banen.

Det at Bybanen skal passere foran Bryggen, er blitt viktigere enn at den skal nå frem til Åsane. Bybanen er blitt et ikon for noen bergensere og enkelte planleggere.

Byrom

Det er snakk om at traseen foran Bryggen skal ligge på +2.0 m på grunn av springflo. For å få dette til må traseen ligge forhøyet 40–50 cm over bryggegulvet i dag. Denne forhøyningen, med master og ledninger og at togsett passerer forbi hvert andre minutt, vil skille Bryggen fra Vågen.

Les også Stordalen åpner hotell på Torgallmenningen

Byantikvar og Fylkeskonservator kunne ha vært klarere på hvor viktig det er at husene på Bryggen får synliggjort sitt bygulv fra smauene ut mot sjøen. Bryggegulvet har alltid vært viktig for Bryggen og vil kunne bli en viktig arena for fremtiden om ikke Bybanen kommer der. Dagens biltrafikk kan med tiden tas vekk, men det kan ikke en bybane.

Bane i fjellet

La oss bygge en bane i fjellet som kan komme fort frem, utenom byens trange byrom. Banen bør ha hovedbanestasjon for nord og sørgående bane med inn— og utkjøring i Kaigaten ved SparebankenVest og med utgang ved Veterlidsalmenning – og kanskje en i Sandviken og en ved NHH, osv. Banen vil i anleggsperioden kunne "leve sitt eget liv" uten at sentrum skal endevendes og trafikkaos nordover mange i år fremover. Sentrum vil i byggeperioden fortsatt fungere som i dag med sine gode busstilbud inntil Bybanen er ferdig.

Sentrum vil da være åpen til å utvikle byens rom som en ramme for byens liv.

Publisert Publisert: 14. juni 2013 08:24